CELEX: 62008TN0350
Language: el
Date: 2008-08-22 00:00:00
Title: Υπόθεση T-350/08: Προσφυγή της 22ας Αυγούστου 2008 — Papierfabrik Hamburger-Spremberg κατά Επιτροπής

25.10.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 272/43
            
         Προσφυγή της 22ας Αυγούστου 2008 — Papierfabrik Hamburger-Spremberg κατά Επιτροπής
   (Υπόθεση T-350/08)
   (2008/C 272/86)
   Γλώσσα διαδικασίας: η γερμανική
   Διάδικοι
   
      Προσφεύγουσα: Papierfabrik Hamburger-Spremberg (Spremberg, Γερμανία) (εκπρόσωπος: ο δικηγόρος S. Polster)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση C(2008) 1107 τελ. της Επιτροπής, της 2ας Απριλίου 2008, στην υπόθεση κρατικών ενισχύσεων N 582/2007 — Γερμανία, σύμφωνα με την οποία η περιφερειακή ενίσχυση που χορηγήθηκε υπέρ της εταιρίας Propapier PM 2 GmbH & Co KG είναι σύμφωνη με τη Συνθήκη ΕΚ,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα προσβάλλει την απόφαση C(2008) 1107 τελ. της Επιτροπής, της 2ας Απριλίου 2008, με την οποία η Επιτροπή έκρινε ότι συμβιβάζεται με τη Συνθήκη ΕΚ η περιφερειακή ενίσχυση που ενέκρινε η Ομοσπονδιακή Δημοκρατία της Γερμανίας υπέρ της εταιρίας Propapier PM 2.
   Η προσφεύγουσα προβάλλει τρεις λόγους ακύρωσης:
   Πρώτον, η προσφεύγουσα ισχυρίζεται ότι η Επιτροπή, μη κινώντας την επίσημη διαδικασία έρευνας, παρέβη το άρθρο 88, παράγραφος 2, ΕΚ και το άρθρο 4 του κανονισμού (ΕΚ) 659/1999 (1), καθώς και τα σημεία 68 επ. των κατευθυντήριων γραμμών σχετικά με τις κρατικές ενισχύσεις περιφερειακού χαρακτήρα 2007-2013 (2).
   Ο δεύτερος λόγος ακύρωσης τον οποίο προβάλλει η προσφεύγουσα αφορά παραβιάσεις της υποχρέωσης αιτιολόγησης ως προς τον αποκλειστικό χαρακτήρα των κατευθυντήριων αυτών γραμμών, την ανάγκη να ληφθεί υπόψη η αγορά του χαρτιού προς ανακύκλωση, προς την οποία συναρτάται η αγορά του χαρτονιού για κιβώτια, καθώς και ως προς την αξιολόγηση της θέσης που κατέχει από άποψη ανταγωνισμού στις αγορές αυτές και στην αγορά κυματοειδούς χαρτονιού ο αποδέκτης της ενίσχυσης, η εταιρία Propapier PM 2.
   Τέλος, η προσφεύγουσα ισχυρίζεται ότι η στρέβλωση του ανταγωνισμού που θα επέλθει, λόγω του επενδυτικού σχεδίου, σε τρεις συνολικά αγορές προϊόντων καθιστά την περιφερειακή ενίσχυση που εγκρίθηκε υπέρ της Propapier PM 2 ασυμβίβαστη με την κοινή αγορά.
   
      (1)  Κανονισμός (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ (ΕΕ L 83, σ. 1).
   
      (2)  ΕΕ 2006, C 54, σ. 13.